google/wiki40b huggingface dataset:
Just 4 Fun

Ren 60

Gruppen ble satt sammen av radiomannen Tor Andersen, og var ment for å være et treukers sommershow med 60-tallsmusikk på restaurant Oliver i Sarpsborg. Det ble i stedet fem måneder i Sarpsborg med fulle hus. Etter dette tok de showet på norgesturné og senere til et lengre opphold på Oslo Plaza.

Melodi Grand Prix

Da NRK avlyste Melodi Grand Prix 1991, ble Just 4 Fun valgt til å representere Norge i Eurovision Song Contest i Roma med melodien «Mrs. Thompson», skrevet av Dag Kolsrud. Låten ble nummer 17 av 22, mens vinneren ble Sverige og Carola med «Fångad av en stormvind».

Plater

Gruppen ga ut to album, først Ren 60 som inneholdt 60-tallslåter fra showet med samme navn, deretter Those Were the Days som i tillegg til flere rockelåter fra 1960-årene også hadde med to nyskrevne låter. Disse var «All I Really Wanna Do» og «A Dream And a Prayer» som ble utgitt på singel.
Medlemmene fortsatte etter hvert som soloartister, men våren 2008 ble alle samlet til en suksessfull gjenforening i Sarpsborg og i Fredrikstad.
Utukt

Utukt (mangel på eller fravær av tukt) er en betegnelse som i første rekke er brukt og dels brukes i bibelsk, religiøs og juridisk sammenheng om seksuelle handlinger. Handlingene det refereres til kan stride mot gjeldende moral eller norm for sedelighet eller anstendighet. 
I religiøse og enkelte moralske sammenhenger vil utukt innbefatte enhver form for seksuell adferd eller handlinger mellom individer som ikke er gift med hverandre. Avhengig av internaliserte, individuelle normer og moral, vil enkelte ikke betrakte all slik adferd eller handlinger som utukt og mene at betraktningene er gammeldagse eller foreldede. Dette skyldes ikke at begrepet er blitt betydningsløst, men fordi innstillingene og oppfatningene rundt seksuelt samkvem endrer seg. Hva som er utuktig og hva som ikke er det, vil til enhver tid være avhengig av en skjønnsmessig, og gjerne også individuell, vurdering.
Utukt er en av de syv dødssynder som primært er et begrep utviklet i den katolske kirke. Utukt kalles i denne sammenhengen også luxuria, lyst eller begjær.

Dagens begrepsbruk

Fra 11. august 2008 kom omfattende endringer i lovteksten. I tillegg til en styrking av kvinners og barns rettsvern mot seksuelle overgrep, gjenspeiler begrepsbruken nå også at slike forbrytelser ikke bare påtales fordi de er brudd på samfunnets normer for sedelighet, men fordi de representerer overgrep mot det enkelte individ. Begrepet anstendighet er fortsatt en del av lovteksten.
Begrepet «forbrydelser mod sædeligheden» er tatt ut av bruk til fordel for «seksualforbrytelser». Utuktig handling og utuktig omgang er strøket og erstattet med begrepene seksuell handling og seksuell omgang. Utuktig adferd er også tatt ut og det nye begrepet er «seksuelt krenkende eller annen uanstendig adferd».
HM Nautical Almanac Office

Her Majesty's Nautical Almanac Office (HMNAO), nå en del av United Kingdom Hydrographic Office, ble etablert i 1832 på stedet for Royal Greenwich Observatory (RGO), hvor the Nautical Almanac hadde blitt publisert siden 1767. HMNAO produserer astronomiske data for en rekke brukere, slik som astronomer, fiskere, flygere, landmålere, de militære, politi, advokater, religiøse grupper, arkitekter, skoler, dagbok- og kalenderprodusenter, fotografer og filmteam.
I 1937 ble det en del av RGO og flyttet med de, først til Herstmonceux, nær Hailsham i East Sussex i 1948, så til Cambridge i 1990. Da RGO ble lagt ned i 1998 ble HMNAO overført til Rutherford Appleton Laboratory, nær Abingdon i Oxfordshire. I desember 2006 ble HMNAO overført til United Kingdom Hydrographic Office, som er basert i Taunton i Somerset.
Durand-linjen

Durand-linjen er den dårlig merkede 2450 km lange grensen mellom Afghanistan og Pakistan.
Etter å ha blitt slått i to kriger av afghanerne, lyktes Storbritannia i 1893 å innføre Durand-linjen som skulle dele Afghanistan og det som da var det britiske India (nå Pakistan). Linjen er oppkalt etter Mortimer Durand, utenrikssekretæren i den indiske regjeringen. Grenselinjen ble dratt etter at enighet ble oppnådd mellom de to regjeringene. En av de to representantene til den afghanske regjeringen var Sahibzada Abdul Latif fra Khost. Grensen ble med overlegg trukket gjennom områdene til pashtostammene.
Afghanistans loya jirga erklærte i 1949 Durand-linjen for ulovlig.
Idag blir linjen ofte beskrevet som trukket i vann, som symboliserer den porøse grensen mellom Afghanistan og Pakistan. Linjen har fått spesiell oppmerksomhet på grunn av at Taliban-krigere kan ferdes fritt frem og tilbake og finne sikkerhet og tilflukt i de føderalt administrerte stammeområdene i det nordvestlige Pakistan.
Telenominae

Utseende

Bittesmå, svarte snyltevepser. Mange er vingeløse. Kroppen er kort og bred, hodet påfallende stort, minst så bredt som resten av kroppen.

Levevis

De er parasitoider som utvikler seg inne i andre insekter. Denne underfamilien angriper egg av nebbmunner, tovinger, nettvinger og sommerfugler.

Utbredelse

Telenominae finnes i hele verden, unntatt i Arktis og Antarktis. I Europa finnes ca. 200 arter, to av disse foreløpig registrert fra Norge
Fylkesvei 3740

Fylkesvei 3740 går mellom Vassenden og Kverve i Froland kommune. Veien er 6,9 km lang.
Frem til 2019 hadde veien betegnelsen Fylkesvei 163.
Jacob Lerche Johansen

Militær karriere

Johansen ble sekondløytnant i marinen i 1839. 1840–42 var han elev ved militærhøyskolen, før han i 1846 ble lærer ved Sjøkrigsskolen. Denne stillingen hadde han inntil 1856, da han ble utnevnt til tøymester i marinen. I denne stillingen var han sjef for marinens artilleriverksteder og laboratorium. Marinemateriellet i Norge gjennomgikk i disse årene en betydelig utvikling; for eksempel ble det innført monitorer, riflede kanoner og undervannsminer. Johansen ble premierløytnant i 1852, kaptein i 1868. I 1870 ble han utnevnt til verftssjef og kommandant på Karljohansvern festning. Selv om han ikke hadde vært aktiv innenfor politikken ble han i 1872 utnevnt til statsråd og sjef for Marine- og postdepartementet, som Ole Jacob Brochs etterfølger. I 1879 ble han kontreadmiral.

Statsråd

Som statsråd sto Johansen nokså isolert i forhold til de andre statsrådene. Flere ganger truet han med å gå av, første gang i 1873. I april 1880 fikk hans marinebudsjett hard medfart i Stortingets militærkomité, og Johansen truet igjen med å gå av. Som sjef for marinedepartementet hadde han store vanskeligheter med å få sine budsjetter vedtatt, siden venstrepartiet i Stortinget ønsket å redusere bevilgningene til forsvaret, og dessuten brukte bevilgningsnektelser som et våpen mot regjeringen. I 1877 fikk han imidlertid gjennomført en plan for utviklingen av Norges kystforsvar. Postvesenet, telegrafvesenet, havnevesenet og fyrvesenet hørte også inn under hans departement.
Den viktigste politiske saken i hans statsrådstid var spørsmålet om sanksjonsnektelse på Stortingets vedtak i statsrådssaken. Johansen hadde stemt for sanskjonsnektelse både i 1874 og i 1877, men i 1880 gikk han imot resten av regjeringen, ettersom han mente det var uforsvarlig å trosse Stortinget, og stemte for sanksjon. I januar 1882 forsøkte han igjen å komme ut av regjeringen, men heller ikke nå gjorde han alvor av trusselen. Siden holdt han seg til sitt eget departement, isolert fra de andre statsrådene.
Ved riksrettsdommen 29. mars 1884 var Johansen den eneste av statsrådene som bare ble dømt til bøter, ettersom han hadde stemt for sanksjon i statsrådssaken i 1880. Han fikk en bot på 8 000 kroner og kunne gå inn i Aprilministeriet under Christian Homann Schweigaard, men gikk av før dette ministeriet falt. Han fikk avskjed med vartpenger 28. mai 1884, og ble etterfulgt av Johan Koren (Bøicke Johan Rulffs Koren). Siden levde han som privatmann.
Ashantiriket

Ashantiriket var en historisk stat i Vest-Afrika, i området som omfatter det nåværende Ghana.
Før den europeiske kolonialiseringen var Ashanti en betydelig statsdannelse, særlig i perioden 1570–1900. Et av kongerikets viktigste inntektkilder og maktbaser var slavehandel. Ashantifolket fanget og solgte sine naboer til europeiske slavehandlere fram til ca. 1830-40. Ashanti forbød slavehandel fra 1850-tallet.
Ashanti var en av de få afrikanske statene som kunne yte motstand mot de europeiske kolonimaktene/okkupantene. Storbritannia utkjempet fire kriger mot Ashanti mellom 1826 og 1896. I 1900 ble det siste opprøret slått ned.
Ashanti-protektoratet, kolonien Gullkysten, Britisk Togoland og fantefolket ble i 1956 forenet i kolonien Gullkysten, som året etter ble en uavhengig stat med navnet Ghana.
Kongefamilien og kronen opprettholdes fortsatt av ashantifolket, parallelt med de statlige myndighetene i Ghana.
Krossvatnet

Dyreliv

Krossvatnet er et næringsrikt vann med stor vanngjennomstrømming. Vannet vurderes å ha verneverdi i våtmarkssammenheng, da det utgjør et av de viktigste overvintringslokalitetene for vannfugl i Ryfylke, i sær toppender. Da vannet som tidligere nevnt sjeldent eller aldri fryser til, kan det samles store mengder vannfugl her når andre vann fryser til. Den relativt sjeldne dvergdykkeren overvintrer fast i Krossvatnet, med opp til fem individer. I tillegg, er våtmarksarter som sivhøne, sivsanger og sivspurv observert her i hekketiden.
Hva fisk angår, finnes ørret, stingsild, røye og ål i Krossvatnet. Særlig røyebestanden er tett, og lite utnyttet. Tidligere gikk det også sjøørret i Tauvassdraget, inkludert Krossvatnet, men passasjen er nå blokkert. I 1994 ble det faktisk fanget en 0,9 kilo tung gjedde i garn i Krossvatnet. Dette er til nå det eneste registrerte tilfelle av gjedde i Strand kommune.Ringand har blitt observert 15 ganger i Norge. Fire av disse observasjonene ble gjort i nettopp Krossvatnet.

Om navnet

En populær oppfatning rundt navnet Krossvatnet, er at det tidligere må ha stått et kors i området rundt vannet. Her skal det ifølge vandrehistorier ha blitt utført diverse ritualer, deriblant offer av både gods og mennesker. Imidlertid må en anta at vannet har fått sitt navn ved at det former et kors i landskapet, da vannet ligger på tvers av elveløpet fra Tauåna.
Bussen (1963)

Handling

Martin kjører en eldgammel lokalbuss. Den nye kemneren vil introdusere moderne metoder på stedet, hullkortmaskiner, fin ny buss osv. Sognerådsformannen er tilhenger av framskritt, men hans jordmorhustru er motstander av dette nye. Martin blir avskjediget. Kvinnene streiker (særlig med hensyn til matlaging). Aksjonen bærer frukter. Kemneren må bort.
Geilo Verktøy

Geilo Verktøy A/S er Nordens eneste gjenværende produsent av verktøy.
Boksing under Middelhavslekene 1993

Boksing under Middelhavslekene 1993. Boksing var en av flere sporter under de tolvte middelhavslekene som ble arrangert i Languedoc-Roussillon i Frankrike i perioden 16. til 27. juni 1993. Det var tolvte gangen som boksing var med på programmet under middelhavslekene. Det ble konkurrert i tolv vektklasser, kun for menn. Alle tapende semifinalister fikk bronsemedaljer. Tyrkia ble beste nasjon med fem gullmedaljer foran Frankrike med tre.
Grunnkretser i Holtålen kommune

Grunnkretser i Holtålen kommune er delområder og grunnkretser som seksjonerer Holtålen kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Salomon August Andrée

Polekspedisjonene

Det første forsøket på å gjennomføre polekspedisjonen ble gjort i 1896, men vindene blåste ikke i tilstrekkelig grad nordover. Faktum er at den overveiende vindretningen på Svalbard er sydover, dvs. samme retning som isdriften over Polhavet. Besetningsmedlemmet Nils Ekholm hoppet således av ekspedisjonen da han innså at det var alt for farlig.
Året etter, nærmere bestemt 11. juli 1897 blåste vindene i en mer riktig retning og Andrée og hans medreisende Knut Hjalmar Ferdinand Frænkel (også han ingeniør) og fotografen Nils Strindberg tok av med «Örnen» mot Nordpolen fra Danskøya på Svalbard. Allerede rett etter starten gikk deler av slepelinene (som skulle anvendes for å styre luftballongen) i stykker. Etter drøyt to dagers ferd strandet ekspedisjonen på isen i Polhavet. Den fuktige luften frøs til is på ballongen, og nedisingen tynget ned ballongen alt for mye, i tillegg til at hydrogen lekket ut av ballongen.
Etter ballongforliset forsøkte de tre mennene forgjeves å nå Franz Josef land med sine medbragte sleder. Dette måtte de oppgi, og de slo leir på det første fastland de fant, dvs. Kvitøya i oktober 1897, der de døde samme måned av ukjente årsaker. De vanligste teoriene om dødsårsaken er trikinforgiftning, blyforgiftning, men mest sannsynlig er at de døde av utmattelse kombinert med væskemangel. Kun den ene av ekspedisjonsmedlemmene fikk en grav, antakeligvis fordi han døde innen de andre medlemmene hadde tapt besinnelsen.
Overlevningene etter ekspedisjonsmedlemmene, samt deres verktøy og dagbøker ble funnet av Bratvaag-ekspedisjonen sommeren 1930 på Kvitøya, nordøst på Svalbard.

Oppvekst og utdannelse

Andrée var født i Gränna i Sverige og utdannet seg i Stockholm. Han ble interessert i ballongferd da han besøkte 100-årsutstillingen i USA 1876. Hans jordiske levninger ligger på Norra Begravningsplatsen i Stockholm.
Andrée var lenge ansett som Sveriges største polarhelt, noe som forandret seg en del etter at den svært kritiske romanen Ingeniør Andrées luftferd av Per Olof Sundman ble gitt ut i 1967. Sundman fremstiller Andrée som en selvopptatt og udugelig mann som tar med seg to unge menn i døden for å nå et mål han vet ikke kan nåes. Romanen ble filmatisert som Ingenjör Andrées luftfärd i 1982 av Jan Troell, med Max von Sydow, Göran Stangertz og Sverre Anker Ousdal i de tre hovedrollene.
I Andrées hjemby Gränna finnes et museum tilegnet byens store sønn, Grenna museum som tidligere het Andréemuseet.
Strømsåsen

Strømsåsen er et skogområde i Drammen. Det har et areal på ca. 12 000 dekar. Området ligger sør for bykjernen, og grenser mot bebyggelsen på Konnerud, Skoger, Strømsø, Danvik og Fjell. Strømsåsen, som feilaktig ofte blir benevnt «Strømsøåsen», har navn etter gården Strøm, som eide store skogstrekninger i åsen (Strøm skog, i dag ca. 1 800 dekar). Området, som tidligere ble betegnet som «Skjeldrumskogen», fordeler seg på ca. 35 grunneiendommer. Det lå før kommunesammenslutningen i 1964 i sin helhet i tidligere Skoger kommune. Drammen kommune eier flere skogteiger, blant annet Blektjern og arealer ved Tolerudåsen og Hyllåsen. Vestfold Skogselskap eier et mindre areal ved Hyllåsen, forøvrig er skogen i privat eie.
Woyang

Woyang (kinesisk: 涡阳县; pinyin: Wōyáng Xiàn) er et fylke i provinsen Anhui i Folkerepublikken Kina. Det ligger i byprefekturet Bozhou.
Befolkningen var på 1 341 121 innbyggere i 1999.
Universitetet i Havanna

Universitetet i Havanna (Universidad de la Habana) ble stiftet 5. januar 1728. Det er det eldste universitetet på Cuba og et av de eldste i Latin-Amerika. 
Universitetet består av 15 fakultet og har vel 6000 studenter. Undervisningen skjer på spansk. 
Fakultetene er: 1) biologi (herunder medisin), 2) farmasi og ernæring, 3) fysikk, 4) geografi, 5) matematikk og IKT, 6) kjemi, 7) psykologi, 8) kunst og litteratur, 9) kommunikasjon, 10) jus, 11) filosofi og historie, 12) utenlandske språk, 13) revisjon og finans, 14) økonomi 
og 15) fjernundervisning.
Universitetet lå opprinnelig i bydelen Gamle Havanna, men flyttet i 1902 til et nytt universitetsområde i bydelen Vedado (Se kart over Vedado)

Politisk kraftsenter

Universitetet – representert ved ansatte og især studenter – har vært en sterk politisk kraft i Cubas historie. Under den cubanske uavhengighetskrigen fra 1868 til 1898 støttet mange studenter Los Mambies som var opprørere mot det spanske kolonistyret. Mange studenter ble også henrettet for sin opposisjon mot Spania . Etter avviklingen av det spanske styret i 1898 og fram til revolusjonen i 1959 økte universitetet og studentenes politiske betydning. En viktig grunn var at det koloniale samfunnet hadde etterlatt seg en liten og mektig overklasse av landeiere, en liten middelklasse med små framtidsutsikter og en stor underklasse av småbønder og landarbeidere. 
Sosial mobilitet, det vil si å avansere oppover i klassesystemet, var så godt som umulig hvis man ikke avanserte gjennom ekteskap eller ved å ta høyere utdannelse. Behovet for leger, jurister, kjøpmenn, lærere, ingeniører, etc. var imidlertid sterkt begrenset. Derfor kom Cuba i en situasjon med en voksende og derfor stadig mer undersysselsatt middelklasse. Men samtidig var det en klasse med høy utdannelse, og med intellektuelle og sosiale ressurser til å tvinge gjennom forandringer i tingenes tilstand. Universitetet i Havanna og etter hvert også universitetene i Santa Clara og Santiago de Cuba ble derfor kraftsentre for revolusjonstanker og opprør. I hele perioden fra 1898 og fram til revolusjonen i 1959 spilte studentene og den undersysselsatte middelklassen rollen som fanebærere for opprør og krav om samfunnsmessige endringer. 
Til slutt ble da også revolusjonen i 1959 organisert og gjennomført av intellektuelle med 26. juli-bevegelsen, Che Guevara og Fidel Castro i spissen. Oppslutningen kom i første omgang fra småbønder og jordarbeidere, og i neste omgang fra fagforeninger og arbeidere i byene. En annen sterk revolusjonær gruppering som hadde utgangspunkt i Universitetet i Havanna, var Det Revolusjonære direktorat (El Directorio Revolucionario) ledet av studentlederen José Antonio Echeverría.
Theodosia magnifica

Utseende

En middelsstor (ca. 26-35 millimeter), litt avlang, grønt eller kobberaktig metallisk farget gullbasse. Hannene har horn både på hodet og pronotum, disse går mot hverandre slik at de danner en klype. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo (Sabah og Kalimantan).
Boligareal

Boligareal (BOA) er innvendig bruksareal unntatt bodarealet. Arealet måles opp innvendig, og man tar ikke med kott, boder, garasje, terrasser, balkonger, altaner og verandaer. Alle innvendige vegger tas med. På loft og i kjellere stilles det tilleggskrav for at arealet skal regnes med. Det er også krav om at rom som skal regnes med har nok lysflater og adekvate rømningsveier.
P-ROM erstattet betegnelsen Boligareal (BOA) fra 1. januar 2008. Forbrukerportalen, Standard metode for måling av areal i bygninger
Se Arealberegning av bygninger
Slagtid

Slagtid, noen ganger kalt lukketid (fra det engelske navnet «lock time»), er tiden fra et skytevåpens avtrekk blir utløst til tennstiften treffer tennhetten til ammunisjonen, og avhenger av designet til avfyringsmekanismen. Lang slagtid øker sannsynligheten for at skytteren drar siktene bort fra målet før kulen har forlatt løpet, en skytterfeil som kan gi bom eller dårlig treff. Skyttere kan derfor oppleve bedre presisjon med våpen med kort slagtid. Kort slagtid er ønskelig i forbindelse med jakt og konkurranseskyting når man skyter med høy presisjon på små mål, og spesielt i ustødige skytestillinger som stående skyting.

Forbedring av slagtid

For flere modeller av produksjonsvåpen fås det kjøpt delesett kalt «speedlock» som skal redusere slagtiden ved å bruke lettere tennstift og kraftigere fjærer. Mens vanlige tennstifter som regel er laget i stål, er tennstiftene i delesettene ofte enten laget av titan eller en blanding av stål og aluminium, som i noen tilfeller kan redusere vekten til nesten halvparten av originalt. Kraftigere fjærer brukes for å ytterligere øke hastigheten samt sikre fortsatt pålitelig avfyring. På våpen med hane kan en lettere hane og sterkere hanefjær korte ned slagtiden, men et haneavfyrt våpen vil ofte fremdeles ha lengre slagtid enn skytevåpen uten hane.
Jugend (tidsskrift)

Jugend – Münchner illustrierte Wochenschrift für Kunst und Leben (tysk for «Ungdom – illustrert ukeblad fra München, om kunst og liv»), ofte bare kalt Jugend og Die Jugend, var et tysk, illustrert, stildannende  tidsskrift for kunst, litteratur og kultur. Det ble utgitt i München fra 1896 til 1940. Bladet utmerket seg med sine vakre, dekorative tegninger i art nouveau-stil, en retning innen europeisk kunst og design ca. 1890-1910 preget av bølgende kurver, organiske former, ornamenter og reine flater. Som den fremste eksponenten for dette formuttrykket i tyske kulturområder, ble stilen der, og også i Skandinavia, nettopp kalt jugendstil etter navnet på ukebladet. Magasinet hadde også bidrag av illustratører som arbeidet med impresjonistiske og ekspresjonistiske uttrykk. Det inneholdt for øvrig kritikker, satire, dikt og annet.
Pseudacanthus

Utseende

Nokså store, blanke, kraftige passalider. Hodet er blankt, mye bredere enn langt, med et kort horn i pannen og kraftige kjever. Pronotum er nesten kvadratisk med en skarp midtfure. Dekkvingene har fine punktstriper, mellomrommene mellom dem litt hvelvede. Forleggene har små tenner langs det meste av yttersiden.

Levevis

Disse artene lever mest i litt høyereliggende skoger (tåkeskog), gjerne mellom 1500-2000 meter over havet, men de kan finnes lavere.

Utbredelse

Slekten er utbredt i Mellom-Amerika.
Familiesangboken Mandelblomsten

Familiesangboken Mandelblomsten er en sangbok som brukes av den kristne menigheten Brunstad Christian Church som er beregnet spesielt på barn og unge og i familiesammenheng.
Sangboka er utgitt av Skjulte Skatters Forlag på sju språk (norsk, engelsk, tysk, fransk, nederlandsk, dansk og finsk), men ingen av utgavene inneholder alle sangene. Sangboka har 335 sanger «felles», og i tillegg har utgavene på norsk, tysk, engelsk og nederlandsk hver sin tilleggssamling med sanger spesielt for språket, gjerne knyttet opp til sanger med spesielle tradisjoner i språket eller nasjonene som benytter det. Den norske utgaven inneholder blant annet ulike jule- og fedrelandssanger.
Den er utviklet fra tidligere barnesangbøker i Smiths venner, men er mye mer omfattende enn tidligere sangbøker. Den har blant annet mange flere sanger og et videre språkspekter, og det er lagt vekt på å finne originale tekster og melodier. Tittelen på sangboka er hentet fra Bibelen, og baserer seg på 4. Mosebok 17 og Jeremias 1:11-12.
Chilensk escudo

Mynter

1 centésimo i aluminium og 2, 5 og 10 centésimos i bronse-aluminium ble lansert i 1960. To år senere ble ½ centésimo i aluminium innført. I 1971 ble det lansert nye mynter; 10, 20 og 50 centésimos i aluminium-bronse og 1, 2 og 5-escudos i koppernikkel. 5-escudo i aluminium ble satt i produksjon i 1972. I 1974 og 1975 lanserte man 10-escudos i aluminium og 50- og 100-escudos i nikkelbronse.
Statskapitalisme

Statskapitalisme er at staten gjennom oppkjøp eller ekspropriasjon overtar produksjonsforetak eller grunnlegger ny produksjon. Statskapitalisme kan ha en rekke ulike betydninger, men er vanligvis beskrevet som et samfunn hvor store deler av produksjonsmidlene er kontrollert og styrt av staten på kapitalistisk vis, selv om staten i seg selv kalles for sosialistisk. Med denne definisjon er statskapitalisme der hvor offentlige etater og staten eier kontrollerende aksjer i børsnoterte selskaper, og dermed fungerer som en kapitalist selv.
Statskapitalisme kan også refereres til et økonomisk system hvor produksjonsmidlene delvis er privateide, men der staten har betydelig kontroll over fordelingen av kreditt og investeringer. Innen marxistisk litteratur, blir statskapitalismen vanligvis definert som; et sosialt system kombinert med kapitalisme – med eierskap eller kontroll av et selvstendig og uavhengig statsapparat. Fra den definisjon, er et statskapitalistisk land der hvor myndighetene kontrollerer den økonomiske utviklingen og som vesentlig handler ut ifra slik et hvilket som helst dominerende selskap vil gjøre det i et kapitalistisk samfunn.
Endolymfe

Endolymfe er det labyrinten er fylt med.

Struktur

Det indre øret har to deler: beinlabyrinten og hinnelabyrinten. Beinlabyrinten inneholder hinnelabyrinten, og innen hinnelabyrinten er en væske kalt endolymfe. Mellom hinnelabyrintens ytre vegg og veggen av beinlabyrinten er perilymfen.

Komposisjon

Perilymfen og endolymfen har unike ioniske komposisjoner anpasset til deres funksjoner for å regulere elektrokjemiske impulser i hårceller. Det elektriske potensialet til endolymfen er ~80-90 mV mer positivt enn perilymfen på grunn av høyere konsentrasjon av K sammenlignet med Na.